Тыва Республиканың культура яамызы

Республиканың улусчу чогаадылга болгаш дыштанылга төвү

Тыва Республиканың башкарыкчылар эвилели

**ӨГ-БҮЛЕНИҢ ОНЗА-ЧАРАШ БАЙЫРЛАЛЫ**

*Тыва Республиканың Күрүнениң арагалаашкынга удур программазы ёзугаар болуп эрткен Республика чергелиг өг-бүле байырлалдарының башкарыкчыларының, бот-тывынгыр чогаалчылар болгаш шүлүкчүлерниң аразынга мөөрейниң тергиин ажылдарының чыындызы*

Кызыл, 2020 ч.

«Өг-бүлениң онза-чараш байырлалы»:

Тыва Республиканың Күрүнениң арагалаашкынга удур программазы ёзугаар болуп эрткен Республика чергелиг өг-бүле байырлалдарының башкарыкчыларының, бот-тывынгыр чогаалчылар болгаш шүлүкчүлерниң аразынга мөөрейниң тергиин ажылдарының чыындызы – Кызыл:

КЦО «Аныяк», 2020 –26 а.

Үндүрүлге ниити номчукчуга тааржыр.

Чыындыны чырыкче үндүреринге белеткээннер:

Улусчу чогаадылга болгаш дыштанылга төвүнүң килдис начальниги Урана Намгай-оол,

ук төптүң специализи Диана Монгуш,

чурук каасталгазы Владлен Сааяныы.

1. **Чаа төрүттүнген чаш төлге тураскааткан йөрээлдер**

**Чаш төлге йөрээл**

Ада-иеэ чоргааранчыг,

Арат-чонга ачы-чолдуг,

Чону дээштиң сагышсыраар

Човаг билбес кижи болзун!

Төрээн дылды домнап сиилбээн

Төөгүлүг аптаразын черге кагбас

Эртем-билиг шыпшыын тепкен

Эрес эр бооп чурттаар болзун!

Өршээ, өршээ, бурганнарым

Йөрээл сөзүм доктаар болзун!

Ажы-төлүм көвей болзун!

Аас кежик делгерезин!

Ажы-төлүм хеймери боор

Анай кызым божупкан-дыр,

Аа, өршээ, амырадым!

Ам база бирээ начын!

Ала баштыг өгбе кижи

Анаа орган херээм чүү боор!

Өл-ле шара чажымайга

Йөрээл салып, чажыым чажайн.

Өршээ, өршээ, бурганнарым!

Ээр таңдым ээлери!

Эки хүнде, чаагай хүнде

Эрес эр-даа төрүттүндү!

Бодаганнаан чараш уруум

Божуу дүрген дыңзыыр болзун!

Эргек ышкаш шара төлге

Элиг сүдү чедер болзун!

Төрүттүнген чараш төлүм

Доругуучал шуут өссүн

Ада-ие эргелелдиг чылыг сөзүн

Акшайгыже дыңнаар болзун!

Чораан чоруу чогуп чоруур

Чолу бедик чоргаар чорзун!

Кылган үүлези дүрген бүдер

Кылымачы шевер болзун!

Курай, курай курай, курай!

Буян кежик доктаар болзун!

Эки хүннүң кежик чолун

Эдээм долдур дозуп алыйн!

Курай, курай, курай, курай!

*Автору: Игнатьева Чодураа Эрес-ооловна,*

*Каа-Хем кожууннуң культура сайзыралының*

*төвүнүң методизи*

**Оол уруг төрүттүнгенде йѳрээл**

Оннуң-бештиң айдың айы чырып турда,

Оол уруг өткүт үнү чаңгыланган:

Алаак черде шыпшың удаан өглер иштин

Азарганчыг төлдүң үнү оттурупкан.

Оолду уткуп, хүлээп алган кырган эне

Олчалыынга өөрүвүшаан, караан чодуп,

Хинин кезип, ѳл-чаш төлдү уткувушаан,

Химиренип йөрээл сѳзүн сала берген:

«Караңгыда дүне када чаяаттындың

Карааң көскү, сергек боор сен, орлан оглум!

Он-на бештиң айдыңында төрүттүндүң

Орлан-шоваа, кайгал боор сен,

чараш оглум!

Сөөскенден кылган кымчылыг болзун,

Сөглээн сөзүн ээлээр болзун!

Аал сыңмас чылгылыг болзун,

Ал-боду эрес болзун!

Шайын сүттээр сүттүг болзун,

Шары-бугазы бустап турзун,

Төре баштаар угаанныг болзун,

Төрелдери көвей болзун!

Тайгаа оъттаар малдыг болзун!

Таныш, эш-өөрү шынчы болзун!

Девип турар мөге болзун!

Дээрже үндүр мактап турзун!

Шөлде тараан тараалыг болзун!

Дөрже чалаар аалчылыг болзун!

Дөжек сыңмас ажы-төлдүг бол!

Шиви ышкаш мөңге назылыг бол!

Кырган-аваң йөрээп тур мен,

Каң дег кадык өзүп доругуп кел!

Аарыг-аржык ойлап чорзун,

Аал-оран тайбың турзун, курай-курай!»

*Автору: Сат Шончалай Алексеевна,*

*Мѳңгүн-Тайга кожууннуң Саая Самбуу аттыг төпчүттүнген ном саңының библиотекары, мөөрейниң 3-кү чергениң тиилекчизи.*

**Дойга йөрээл**

Дун оол болуп төрүттүнген  
Ада-ие чассыгбайы  
Дөргүл-төрел бисти дөрже  
Аяк-шайже чалай бээрге,  
Амыр-менди солчуп келгеш  
Чашты йөрээп белек сөңнеп,  
Чалыыларның өөрүшкүзүн  
Аралажып үлештивис.  
Авазының  изиг ынаа,

Адазының артык ынаа,  
Ада-ие күзээн төлге  
Аас-кежии доктаар болзун!  
Кадык- чаагай эки өзүп,  
Кежик-чолдуң ээзи болзун!  
Биче сеткил, улуг угаан  
Бөдүүн топтуг аажы-чаң  
Төрүттүнген бүдүжүнден  
Төлептиг төл болур болзун!

Эдилээни арыг мөңгүн,  
Эткен сөзү эриг чымчак,  
Арыг сөөктүг үрен болзун!  
Амыр-кадыы быжыг болзун!  
Сөглээнивис сүзүк болзун!  
Сунганывыс өнчү болзун!  
Күзээнивис бүдер болзун!  
Кежик-буян өктерезин!

*Автору:Тюлюш Шеңне Алдын-ооловна,*

*Кызыл хоорайның № 38 уруглар садының кижизидикчи башкызы,мөөрейниң 1-ги чергениң тиилекчизи.*

1. **Үш харлаан чаш төлге тураскааткан йөрээлдер**

**Үш харлаан хеймер оглумнуң**

**хылбык-доюнга ак йөрээлим**

Кежиктиг хүн үнгелекте,

Алдын хүнүм, өршээ!

Авыралдыг амыдырал чаяакчызы

Будда бурганым, Ногаан Дарийги,

Ак Дарийги – ава бурганнарым, өршээ!

Ак сүдүм өргүп чаштым,

Ак орууң алгадым!

Иштии хойнумга азыраан

Угум салгаан, дазыл-дамыр үреним

Алдын-сарыг хоор тараа дег саглаңнаан,

Алдынналган салбак чажың

Артыш-биле арамайлап, айызааштың

Өгбелерден дамчып келген ёзу-биле

Кезер дээш, кеспедим, өршээзин!

«Кедизинде бажың дүгү чаагай болзун!

Эзертеп мунган чүгүрүк аъдың,

Эр бодуңну хей-ат киирзин, өршээ!

Салыр одуң кывынгыр болзун!

Салган сорулгаң бүдүнгүр болзун!

Хая кырлаар шээр малың,

Саап ижер өөр инээң

Өдээң сыңмас элбеп өссүн, өршээ!

Аалың ээлээр алган эжиң

Ажы-төрүүр буянныг болзун!

Сооң салгаар үреннериң

Сарыылдыг-ла болур болзун!

Ус куштуң уязында дег

Улус-чонуң арбын болзун!

Улуургак сеткилдиг болбайн,

Улугларны хүндүле, өршээ!

Чораан чорууң бүдүнгүр болзун!

Чашкан өргүлүң дээштиг болзун!

Аас-кежииң ойбас болзун!

Курай, сөңүм доктаай берди

Курай! Курай! Өршээ, өршээ!»

*Автору: Куулар Лилия Чадамбаевна,*

*Чѳѳн-Хемчик кожууннуң Теве-Хая сумузунуң Содуна Ольга аттыг культура-дыштанылга төвүнүң методизи*

**Хылбык байырлалынга йѳрээлдер**

Бурун шагдан салгал дамчаан

Будда бурган ѳѳредиинден

Амгы шагда тааржыр хүннү

Арамайлап йѳрээл сѳңнеп айтырып аар.

Ѳртемчейниң чаяалгазын

Ѳѳрүшкүнү делгередир,

Ужур-утка мѳңге сиңген,

Йѳрээл доктаар хылбык байыр!

Мѳчек-мѳчек шыңганнарлыг

Мѳге уктуг чажывыстың

Хылбык доюнуң найырынга

Келгеннерни алгап-мактаал!

Ѳгбе чагыын утпайн чоруур

Ѳѳрүшкүлүг тыва чон бис

Оолдуг кижи оя сѳглээр,

Кыстыг кижи кыя сѳглээр

Чечен-мерген угаан сиңген

Сыгыт-хѳѳмей чаңгыланган тыва чон бис.

Бажым дүгү ѳзүп келди,

Хылбыктаар дээн ѳйү келди

Башкы хамның айтып берген

Шак бо хүн-даа тааржыр болду.

Актаан сүттүг артыш-шаанаа

Агы-каңгы чыды сиңген

Аржаан суглуг йѳрээл сиңген

Авыралдыг даайы бо хүн хылбыктап тур!

*Автору: Сундуй Айдыслана Кыргысовна,*

*Эрзин кожууннуң Эрзин сумузунуң*

*Кыргыс Сорукту аттыг районнуң культура ажыңының уран чуул удуртукчузу.*

**Хылбык дойга кырган-аваның йөрээли**

Төк кээп дүжүп төрүттүнген хүнүнден бээр

Үш хар чедип харны немээн уйнуумга  
Үш-ле харлаан өөрүнчүг хүнүнде  
Төлүмге мен байырымны чедирейн.

Бажын чыттап, эргеледип ханмазым  
Бичии чиирбей, эрге-чассыг уйнуумга  
Эки чүүлдер эктин ажып доктаазын!  
Элег-түрег, доткар-моондак турбазын!

Эргим ынак ада-иең чоргаары  
Эзир куш дег хостуг чоргаар бол, уйнуум!

Аас- кежик, буян-чолдуң ээзи бооп  
Амыр-кадык, сүлдең бедик-ле болзун!

Алызында төлептиглер бирээзи  
Арат-чонга хүндүткелдиг үрен бол!  
Сайын-Белек адың чайгаар бадыткап  
Содак кедер түрлүг-сүрлүг мөге бол!

Суму, кожуун, хоорайларга шүглүп каар

Сураглыг дээн  күчүтен бооп өс, уйнуум!  
Ак орук чайгаар сеңээ ажык бооп,

Алгап-мактаан йөрээл сөзүм доктаазын!

Экер-эрес, шоваа чаңныг сергекпей  
Эргелиг чаш уйнуум менди өс-ле, өс!  
Белек кылдыр уйнуумга мен бызааны  
Бай- байлак чурттазын дээш айыттым.

Кодан сыңмас тос чүзүн малдыг бооп,  
Кырыыр назын чедир чуртта, чоргаарбай!

*Автору:Тюлюш Шеңне Алдын-ооловна,*

*Кызыл хоорайның № 38 уруглар*

*садының кижизидикчи башкызы,*

*мөөрейниң 1-ги чергениң тиилекчизи.*

1. **Кудага хамаарышкан йөрээлдер**

**Чавага ёзулалының йөрээлдери**

*(игил үделгези-биле чомчуурга тааржыр)*

Ада-иең чырык черге сени чаяаш

Аадып-чайгап ѳпейлиинден ѳстүрүп каан,

Эжиң-ѳѳрүң, тѳрелдериң аразынга

Ээлдек чаңныг, чараш кыс бооп ѳзүп келдиң, чараш кенним!

Эки хүнде оглум сени эскерип каан

Эки хүнде оглумну сен ээ кѳрдүң,

Эргелиг чаш азырап каан оглум чүве

Эктин орта бажың салгаш чассып чору,

эргим кенним!

Ийи боттуң чүректери деңге сокса

Ийи боттуң холдары-ла салдынмаза,

Ындынналган чүрээңерни хорувайын

Ынак мен деп сѳглежип-ле чоруңарам,

ынак кенним!

Улуг чуртка чоргаар ѳзүп, мени ѳѳртүр

Уйнуктарым эргим ынак авазы бол,

Ада-иең мурнун орта сѳзүм берейн

Аваң ышкаш иең боор мен, эжиң боор мен,

күжүр кенним!

Ам бо хүнде кенним болдуң, чараш кызым

Аас-кежиимни чүге деңнээйн, кудаларым!

Чажыңны мен ийи чара ѳрүп берейн

Чараш кенним, чассыг кенним, ынак кенним!

**Оолдуң талазындан кудаларның**

**йөрээл сөстери**

Бурунгунуң мурнунда, эртенгиниң эртенинде

Бурган башкы чаяап кааны

Амыдырал-чуртталгазын кадар дээштиң

Арат-чонун чыып алган

Ийи аңгы аймак чоннуң

Ишти-хѳңнүн каттыштырып

Танышпас дѳргүл-тѳрелди

Таныштырып, кѳрүштүрген

Кайгамчык чараш байырлалда

Кадак сѳңнеп келдивис-ле!

Амданныг аъш-чемивисти

Шимевисти делгеп алгаш,

Кускун кара кудаларым

Адап-сурап танышпышаан,

Аас-кежиин доңнаар дээн

Аныяктар танышкан

Ада-ие дыңнашкан

Эжиин ажып экилежип, мендилежип

Хаалгазын ажып

Диленип келдивис.

**Кудаларга белек сунар ёзулалдың йөрээлдери**

Чуртталганың оруктары

Чурук ышкаш каас эвес

Чаш-даа чораан, чалыы үе база эрткен

Ындыг-даа бол, бо-ла хүнден эгелээштиң

Тѳрелдериң оон-даа кѳвей болган-на-дыр.

Кымнарыл ол? Ам-на сеңээ чугаалап бээйн

Бергелерге ийи-чаңгыс таваржыр сен

Хайыралыг кунчууң кадай, бээң ирей

Сүмени-даа кадывыттар кижилер ол.

Бажың-балгат тутчу кааптар,

Бээлериң, чуржуларың

База мында олурар-дыр!

Келин кысты алыр дээштиң

Келген херээ бүтсүн дээштиң

Кудаларын хүндүлээштиң

Күдүк чедир мѳгейбишаан

Белек-селээн сѳңнеп турлар

Че-ве, эргим кудаларым!

*Автору: Ондар Мурат Яковлевич, Пий-Хем кожууннуң Тарлаг сумузунуңКөдээ культура бажыңының уран чуул удуртукчузу, мөөрейниң 2-ги чергениң тиилекчизи.*

**Келин кыстың даай-авазындан йөрээл**

Иезиниң орнун солуп азырааным  
Идегелди, бүзүрелди хайырлааным  
Ынак дуңмам куда-дою байырында  
Ындын ырга алыспышаан өөрүп тур мен.

Тыва кижи сүзүү сиңген онза хеви

Торгу тоннар, идик, бөрттер белээм болзун!

Дуңмам, күдээм, уйнуктарым шуптуңарны

Дерип, каастап йөрээлимни салып тур мен!

Додарлап каан бүдүн хээлиг тоннар кеткеш,

Чуртталгаңар хээ ышкаш бүдүн болзун!

Чаяаттынган меңгиңерге өңнеш өңнер

Даады-ла күзелиңер боттандырзын!

Узун курну халаңнатпайн долгандыргаш,

Ужун таптыг көзүлдүрбейн шарып алгаш,

Кылажыңар хостуг чоргаар базыңар-ла!

Курларыңар узун назын хайырлазын!

Иштии хойнуң ийи илиг тудуу эдээ

Иеңерни утпайн чоруур демдээңер-дир.

Улгаттырган улуг эдек хойнуңарга  
Ууттунмас малдың төлүн эдектеңер!  
Улус чоннуң аразынга  
Херек чок сөс сөглевейн  
Узун чеңге аскыңарны дуглай тудуп,  
Хей-ле черге шуугавазын чагыыр-дыр мен!

Өөктер шупту өөңерге буян өргүп,  
Өөрүшкү аас- кежик немээр болзун!  
Хүнче көрген идииңерни кедип алгаш,  
Херелдиг хүн чырыын көрүп чаяаттынган  
Хиниңерни шыгжап кааны чурттуңарны  
Хумагалыг эдилээрин күзеп тур мен!

Бажыңарның чаглаа болур бөрттериңер  
Бедик черге камныг салып кедиңер-ле!  
Бүгү эки буяныңар хепте сиңип,  
Бай-байлак чуртталгаңар каастап чорзун!

**Келин кыска ада-иезинден чагыг-йөрээл**

Арыг шынчы ынакшылдан төрүттүнгеш,

Ада-ие бедик атты биске шаңнап,

Бир-ле дугаар ажы-төлге ынакшылды

Билиндирген күзээнивис уруувус сен.

Чуртталгавыс частып үнген чечээ болуп,

Кежик-чолдуг чаяаттынган кызывыска

Черге чедир мөгейбишаан четтирген деп,

Катап-катап ада-иең сөглеп чор бис!

Чоокта чаа-ла хензиг бичии турдуң ышкаш,

Келин болуп өскениң-даа билдиртпеди.

Чүрээң-биле шилип алган эргимиңниң

Коданынче эргин артап чоруп тур сен.

Келин болуп барган аалың каазы болуп,

Кежээ, топтуг болуруң-на күзээл, кызым!

Болбас тенек аажы-чаңың көргүспейин

Бээ-кунчууң чагыг-сөзүн дыңна, кызым!

Ада-иең алдар-адын баскыратпайн  
Ажыл-ишчи болуп-ла көр күжүр, уруум!  
Адар даңда эрте туруп, буян дилеп  
Аяк-шайың үстүн чажып чаңчык, кызым!

Улуг уйгу, улуг тура хүндү болбас!  
Ону черле боданып чор, ынак төлүм!

Улуг угаан, биче сеткил сени каастаар  
Оон өске артык чүүлдүң херээ-даа чок.

Ужуп үнген, өскен-төрээн аалыңны

Утпайн сактып, өйлеп-өйлеп эргип каап чор!

Азырап каан ада-иең ынакшылы  
Алдынга-даа орнаттынмас эртине-дир.

Уруувус сээ ынаавыс-даа кызыгаар чок  
Ууттунмас аас-кежиивис чүгле сенде  
Чоргааралдан сеткиливис хей-аът кирип,

Чүс-даа чылда сеңээ бараан болуул, кызым!

Аас-кежик, амыр-кадык сээңии болзун!  
Күзелдериң чайгаар бүдүп боттанзын-на!

Кежик-чолдуг чуртталгаңның узун оруу

Арыг-чаагай каалама болзун, кызым!

**Келин болур кыстың авазындан  уруу,**

**күдээзинге йөрээл**

Танышпасты таныштырган төлдеримниң

Чорук-херээ аайлажып турзун дээштиң

Чурттувуска аал немээн аас-кежиин

Төрээн ие алгап-мактап, йөрээп тур мен!

Чагда бүүрек чаңгыс кызым дилеп кээрге,

Чагыг-сөске байырымны согажалап,

Чүлдү-чүрээм ханызындан сөглексээним

Чагыым берейн таптыг дыңна,

чассыг кызым!

Кижээ барган келин кыстың

сагып чоруур

Кылыр-кылбас сагылгазын сагындырып,

Бердингениң ынак эжиң хүндүлээриң

Бирги черде турар дээрзин чагыыйн,

кызым!

Чүрээң-биле шилип алган ынак эжиң  
«Ажы-төлүм адазы!» деп, чассыткылап  
Арыг-шынчы ынакшылың илередип,  
Чуртталгада үнелеп чор, хүндүлеп чор!

Аъш-чемниң чаагайын мурнун орта  
Делгеп салып, ишти-хырнын тоттуруп чор!

Ажы-төлүң адазынга чоргаарланып

Даянгыыжың ол-дур дээрзин медереп чор!

Хүрегенден улуг дилээм, чагыым болза,  
Хинде тудуш ажы-төлүң чаяакчызы  
Хүнчүгеш дег ынак эжиң үне бодап,  
Хирге-чамга дээспезиң дилээр-дир мен!

Келин, күдээ адыңарны бедик тудуп,  
Ажыл-ишчи болуруңар күзээр-дир мен!  
Кады демниг найыралдыг болуруңар  
Аас-кежик чуртталгаңар дөзү ол-дур.

Чуртталганы кады чурттаар күзелиңер  
Чүүлдүгзүнүп кудашкылар деткип тур бис!

Куда-байыр, доюңарны дүжүрерин

Кудашкылар аравыста дугуржур бис.

Амыдырал делгеминче үдеп чоруй  
Алгап-мактап, йөрээливис сала бээр бис.  
Арыг-шынчы ынакшылды ыдыкшыдып,  
Араңарда эптиг-демниг болуруңар  
Ада-ие бисти чүгле өөртүр дээрзин  
Аныяктар билириңер күзенчиг-дир.

*Автору:Тюлюш Шеңне Алдын-ооловна,*

*Кызыл хоорайның № 38 уруглар*

*садының кижизидикчи башкызы,*

*мөөрейниң 1-ги чергениң тиилекчизи*

**ДОПЧУЗУ:**

|  |  |
| --- | --- |
| 1. **Чаа төрүттүнген чаш төлге ураскааткан йөрээлдер**   «Чаш төлге йөрээл» –  Игнатьева Чодураа  «Оол уруг төрүттүнгенде йѳрээл» – Шончалай Сат  «Дойга йөрээл»**-** Шеңне Тюлюш | 3  5  7 |
| **II. Үш харлаан чаш төлге тураскааткан йөрээлдер**  «Үш харлаан хеймер оглумнуң  хылбык-доюнга ак йөрээлим» -  Лилия Куулар.  «Хылбык байырлалынга йѳрээлдер»-Айдыслана Сундуй  «Хылбык дойга кырган-аваның йөрээли- Тюлюш Шеңне | 9  11  12 |
| **III. Кудага хамаарышкан йөрээлдер**  «Чавага ёзулалының йөрээлдери»- Мурат Ондар  «Оолдуң талазындан кудаларның  йөрээл сөстери»- Мурат Ондар  «Кудаларга белек сунар ёзулалдың йөрээлдери»- Мурат Ондар  «Келин кыстың даай-авазындан йөрээл»- Шеңне Тюлюш  «Келин кыска ада-иезинден  чагыг-йөрээл»- Шеңне Тюлюш  «Келин болур кыстың авазын-дан  уруу, күдээзинге йөрээл»-  Шеңне Тюлюш | 14  15  16  17  19  20 |

Министерство культуры Республики Тыва

Республиканский центр народного

творчества и досуга

Союз ведущих Республики Тыва

**«Прекрасный праздник семьи»:** Сборник лучших работ по итогам Республиканского конкурса среди ведущих семейных праздников, самодеятельных поэтов и прозаиков в рамках реализации Государственной антиалкогольнойй программы Республики Тыва.- Кызыл: КЦО «Аныяк», 2020 –26 с.

Издание предназначено для широкого круга читателей.

Издание к выпуску подготовили:

Начальник отдела культурно-досуговой деятельности и народного творчества Урана Намгай-оол,

специалисты отдела медиа и информационного сопровождения Республиканского центра народного творчества и досуга:

художественное оформление – Владлен Саая, вёрстка – Диана Монгуш.

При перепечатке благопожеланий, сценариев ссылка на издание обязательна.

Редакция не несёт ответственности за нарушение авторских прав и приведённые стихи, песни и цитаты.